Les noves directives comunitàries en matèria de contractació pública, aprovades pel Parlament Europeu i el Consell el 26 de febrer de 2014 i pendents de transposició a la normativa estatal, suposen un impuls definitiu a la contractació pública electrònica, i estableixen una transició gradual a la utilització exclusiva de mitjans electrònics en els procediments de contractació pública dels estats membres de la Unió Europea que ha de culminar l'últim trimestre del 2018.
A Catalunya, l'estratègia corporativa de contractació electrònica es va iniciar quan es va establir un marc jurídic propi mitjançant l'aprovació del Decret 96/2004, de 20 de gener, pel qual es regula la utilització dels mitjans electrònics, informàtics i telemàtics en la contractació de l'Administració de la Generalitat, i ha tingut continuació després amb una sèrie de línies d'actuació que tenen uns objectius molt clars: en primer lloc, la remoció dels obstacles operatius existents per a la implantació de la contractació electrònica, que s'ha materialitzat, fonamentalment, amb la posada en funcionament del Registre electrònic d'empreses licitadores (RELI); en segon lloc, la implantació d'un sistema de gestió electrònica dels expedients de contractació de caràcter corporatiu, que s'ha concretat amb el Gestor electrònic d'expedients de contractació (GEEC); en tercer lloc, la posada en funcionament de la Plataforma de serveis de contractació pública, que constitueix el canal de relació entre les empreses i l'Administració de la Generalitat i el seu sector públic, així com les administracions locals i universitats de Catalunya, tant des del vessant de l'accés a la informació, com des de la participació per mitjans electrònics en processos de contractació pública; i, finalment, la incorporació de les eines de licitació electrònica previstes en la legislació vigent, la subhasta electrònica, el sobre digital i el futur sistema dinàmic de contractació.
Així, en la línia encetada pel Decret 96/2004, de 20 de gener, esmentat abans, fins a les previsions de la Llei 29/2010, de 3 d'agost, de l'ús dels mitjans electrònics al sector públic de Catalunya, i en la línia del Pla de Govern 2013-2016, que preveu com a objectiu impulsar mesures relacionades amb la transparència administrativa i, específicament, en la contractació pública, i com a acció normativa la potenciació dels mitjans electrònics en la contractació pública, es continua avançant en la consolidació del sistema corporatiu de contractació electrònica per desenvolupar una política de màxima transparència i respecte a la lliure concurrència i a la igualtat d'oportunitats, millorar l'eficiència i impulsar la utilització dels mitjans electrònics en la contractació pública.
En aquest escenari i en desenvolupament de les línies de direcció i coordinació dels mitjans electrònics en la contractació pública derivades de l'Oficina de Supervisió i Avaluació de la Contractació Pública, en exercici de les funcions que té encomanades, que es troben a l'Acord del Govern d'11 de febrer de 2014 (substituït ara per l'Acord del Govern de 3 de febrer de 2015), sobre l'aprovació de mesures i projectes corporatius a desenvolupar el 2014 per desplegar l'administració electrònica a l'Administració de la Generalitat de Catalunya, el Tramitador electrònic d'expedients de contractació (TEEC) es configura en aquests moments com l'eina que ha de facilitar i impulsar la gestió electrònica dels expedients de contractació per a les entitats del sector públic de la Generalitat amb un determinat perfil de contractador que, d'acord amb els criteris objectius d'eficiència, requereixen un sistema d'informació específic i simplificat respecte al que suposa la implementació de l'eina corporativa del GEEC.
Per tot això, de conformitat amb el que estableix l'article 12.1 del Decret 96/2004, de 20 de gener, d'acord amb els informes de l'Oficina de Supervisió i Avaluació de la Contractació Pública, el Consorci d'Administració Oberta de Catalunya, la Comissió de Govern Local de Catalunya i el Ple de la Junta Consultiva de Contractació Administrativa;
En ús de les atribucions que m'han estat conferides pel Decret 96/2004, de 20 de gener esmentat, i pel Decret 310/2011, de 12 d'abril, de reestructuració del Departament d'Economia i Coneixement,
1.1 S'aprova l'aplicació del Tramitador electrònic d'expedients de contractació (TEEC), per a la tramitació electrònica dels procediments de contractació de les entitats del sector públic de l'Administració de la Generalitat de Catalunya, en els termes establerts en aquesta Ordre.
1.2 L'aplicació està basada en productes de mercat, sobre els quals s'han incorporat funcionalitats a mida desenvolupades segons els estàndards de programació de la Generalitat de Catalunya.
Tot el programari resideix en les instal·lacions del proveïdor de serveis de la Generalitat.
2.1 Les entitats del sector públic de l'Administració de la Generalitat, incloent-hi les universitats catalanes, que quan entri en vigor aquesta Ordre no disposin de l'eina corporativa del Gestor electrònic d'expedients de contractació (GEEC), o no estiguin en disposició d'implementar-la, o que no tinguin una eina de tramitació electrònica de contractes integrable amb els sistemes corporatius de contractació electrònica, han de tramitar la totalitat dels expedients i processos vinculats a la contractació pública, inclosos els menors, mitjançant el Tramitador electrònic d'expedients de contractació (TEEC), amb independència dels procediments, formes i instruments utilitzats per a la seva adjudicació.
2.2 El TEEC preveu igualment l'ús per part de les entitats de l'Administració local catalana i els ens, organismes o entitats del seu sector públic i per altres ens, organismes i entitats del sector públic de Catalunya.
3.1 El TEEC és accessible a l'adreça electrònica https://contractacio.teec.gencat.cat.
El control d'accés de l'aplicació es fa sobre la base del directori corporatiu de la Generalitat (LDAP: Lightweight Directory Access Protocol - Protocol Lleuger d'Accés a Directoris).
Es permet l'accés amb usuari i contrasenya i/o certificat digital emès o validat pel Consorci Administració Oberta de Catalunya (Consorci AOC).
3.2 El TECC és una eina de tramitació simplificada adreçada a les unitats de contractació que permet la gestió interna dels expedients de contractació i que dóna suport a les diferents fases de la tramitació, des de l'inici de la justificació de la necessitat fins a l'extinció del contracte, i que s'adapta a les necessitats de tots els tipus d'entitats del sector públic, amb independència del seu nivell de subjecció a la normativa de contractació pública.
3.3 L'aplicació del TEEC ofereix les funcionalitats següents:
- Manteniment dels expedients de contractació que permet accions de consulta, actualització i cancel·lació quant a les dades bàsiques, documentació, validacions, estat i fase de l'expedient i informació rellevant necessària en cada fase.
- Incorporació de circuits de tramitació preestablerts amb l'opció de donar-ne d'alta de nous per adaptar-los a les especificitats de cada entitat.
- Gestió de les fases de tramitació de l'expedient (preparació, licitació, adjudicació/formalització i execució) per a cada procediment, amb validacions, documentació i informació requerida en cada fase i una gestió d'estats que permet avançar i retrocedir en la tramitació dins de cada fase.
- Ajuda contextual d'obligatorietats de camps i documents que ofereix a l'usuari una guia i un control automatitzat per poder avançar d'estat.
- Alta i gestió de nous tipus de tramitació diferents dels ja definits a l'aplicació a partir dels estats i validacions existents.
- Gestió dels documents associats a l'expedient i al contracte en cada una de les fases i manteniment i classificació arxivística dels diferents tipus de documents.
- Impressió de l'expedient amb la generació global de totes les dades de l'expedient, excloent-ne la documentació adjunta, per a la seva impressió en suport paper o format electrònic.
- Gestió i manteniment del registre d'empreses de forma transversal per a totes les unitats de contractació.
- Gestió i manteniment dels usuaris i rols assignats (altes, baixes i modificacions de perfils).
- Enviament de correu electrònic integrat al TEEC per a la comunicació i notificació als diferents usuaris de l'aplicació TEEC.
- Gestió d'un calendari per a la unitat de contractació i d'un sistema d'avisos que permet informar de la data límit de presentació d'ofertes, la data de reunions de les meses, la data de devolució de garanties, etc., amb la possibilitat de personalització per a cada persona usuària.
- Accessos directes i filtres personalitzats per accedir a les cerques creades directament des de la vista principal de l'aplicació.
- Incorporació de la signatura electrònica en els documents.
- Comunicació de la informació al Registre públic de contractes d'acord amb la normativa vigent.
- Publicació a la Plataforma de serveis de contractació pública a l'efecte del compliment dels requeriments de publicitat previstos en la normativa vigent.
- Integració amb els serveis corporatius de còpia autèntica, tant per a la còpia electrònica de documents originals electrònics signats, com per documents escanejats d'originals en paper custodiats per l'Administració, amb la incorporació d'un codi segur de verificació (CSV) per fer-ne la verificació.
- Integració amb el servei corporatiu de notificació i comunicació electrònica (eNotum) que permet realitzar notificacions i comunicacions per mitjans electrònics amb totes les garanties jurídiques que estableix la normativa vigent.
- Integració amb la Plataforma iArxiu per a l'arxivat electrònic dels expedients de contractació.
3.4 Per treballar en el TEEC es preveuen els tres rols amb les funcionalitats següents:
Funcionalitats assignades als usuaris amb rol de consulta:
Consulta i extracció d'informació rellevant dels expedients de la seva entitat.
Funcionalitats assignades als usuaris amb rol de tramitació:
Funcionalitats assignades al rol de consulta.
Alta i tramitació d'expedients.
Gestió i manteniment del registre d'empreses.
Funcionalitats assignades als usuaris amb rol d'administració d'entitat:
Funcionalitats assignades al rol de tramitació.
Manteniment de les taules mestres de l'aplicació:
- Gestió de circuits de tramitació específics.
- Gestió dels usuaris (rols, permisos).
Gestió de l'auditoria per consultar les traces de les actuacions realitzades pels usuaris.
El TEEC preveu la integració amb les aplicacions corporatives de la Generalitat de Catalunya següents:
- GICAR (Gestor d'identitats i control d'accés a recursos per a l'autenticació d'usuaris), que està sindicat amb el directori corporatiu del Consorci AOC (extranet).
- RPC (Registre públic de contractes), per enviar la informació sobre els contractes, d'acord amb la normativa vigent.
- PSCP (Plataforma de serveis de contractació pública), per donar compliment als requeriments de publicitat de la normativa vigent en matèria de contractació pública.
eNotum (servei de notificació del Consorci AOC), per enviar notificacions i comunicacions electròniques relatives als expedients de contractació.
- PSIS (Plataforma de serveis d'identificació i signatura, del Consorci AOC), per incorporar la signatura electrònica.
- PICA (Plataforma d'interoperabilitat i col·laboració administrativa), per al serveis de còpia autèntica electrònica (eCòpia).
- iArxiu (Plataforma d'arxiu de documents electrònics del Consorci AOC), per arxivar els expedients de contractació.
- Altres serveis corporatius per a la integració amb altres sistemes d'informació a mesura que es produeixen noves necessitats.
Certificacions i mesures de seguretat
5.1 La comunicació entre els usuaris i l'aplicació del TEEC es farà mitjançant URL encriptada pel protocol SSL.
Per a la comunicació entre l'aplicació i altres sistemes d'informació amb els quals s'integra, s'utilitzarà un protocol segur d'encriptació SSL que garanteix la confidencialitat de la informació amb autenticació certificada de totes dues parts.
A aquest efecte, l'aplicació empra un certificat de dispositiu d'aplicació digitalment assegurada (CDA) emès pel Consorci AOC per garantir la identitat dels sistemes que intercanvien informació, sempre que la interfície ho requereixi.
5.2 La modalitat de signatura electrònica admesa pel TEEC és la signatura electrònica reconeguda o qualificada, d'acord amb la normativa de signatura electrònica vigent en l'àmbit de la contractació pública.
5.3 L'autenticació de tots els usuaris de l'Administració es realitzarà a través del Gestor d'identitats i control d'accés a recursos corporatiu (GICAR).
El control d'accés dels usuaris dels ens que integren el sector públic d'àmbit local es farà a través de l'extranet de les administracions catalanes, EACAT, que gestiona el Consorci AOC.
A l'efecte de donar compliment al que preveu l'article 2.1 d'aquesta Ordre els departaments competents en matèria de contractació pública adoptaran un Pla de desplegament vinculat a les disponibilitats pressupostàries i tecnològiques.
Tots els departaments han de nomenar una persona responsable que pugui coordinar el procés de desplegament del TEEC en les entitats del seu sector públic vinculat o dependent.
Aquesta Ordre entra en vigor transcorreguts vint dies des de l'endemà de la seva publicació al DOGC.
Barcelona, 18 de setembre de 2015